Slik skal flyteelementene hindre at vraket synker: – Øker sjansen for å overleve, sier forsker
Utløste flyteelementer øker sjansen for overlevelse ved en helikopterulykke eller nødlanding. – Tidsaspektet er helt sentralt, sier seniorforsker Mandag kom det nye detaljer om den tragiske helikopterulykken utenfor Sotra som kostet ett menneskeliv. Fortsatt befinner to av de involverte seg på Haukeland sykehus, hvorav én har status som alvorlig skadd. Selv om Havarikommisjonens innledende undersøkelser ikke har påvist noen tekniske feil som kan ha forårsaket styrten, ble aldri flyteelementene, også kalt flottører, utløst. Det til tross for å ha vært automatisk armert fra cockpit i henhold til gjeldende prosedyre for helikopterflyging. Men hva betyr egentlig dette? Og hvorfor er det viktig? Øker sjansen for overlevelse Ifølge Sintef-forsker Tony Kråkenes, som i flere år har arbeidet med helikopter-sikkerhet, er flyteelementene viktige og øker sjansen for overlevelse ved en krasj eller en nødlanding til havs. – De er viktige for å unngå at helikopteret synker med en gang, for uten dem vil det synke veldig raskt. I stedet kan det bli liggende flytende i vannskorpen en stund, noe som vil øke sjansen for at folk kan evakuere gitt at de er i stand til det, sier han, og legger til: – Tidsaspektet er helt sentralt i slike situasjoner. Jo mer tid man har til å evakuere, desto større er sjansen for å overleve. Ved en kontrollert nødlanding vil flyteelementene ofte kunne bidra til å holde helikopteret i en horisontal rett stilling.  – Men selv om man ikke klarer å stå horisontalt eller det er bølger som velter helikopteret, vil det fortsatt bli liggende i vannskorpen slik at det blir mulig å evakuere.  17 døde i 2009: Flyteelementene ble ødelagt I 2009 døde 17 mennesker da et helikopter av typen S-92 Sikorsky krasjet i havet utenfor Newfoundland i Canada som følge av et brått tap av oljetrykk i hovedgearboksen. Eneste overlevende var den da 28-år gamle kanadieren Robert Decker. Til CBC beskrev Decker de dramatiske minuttene hvor han kjempet for å komme seg ut av det synkende helikopteret og opp til havoverflaten.  – Det var veldig langt opp til overflaten. Jeg kunne se at det ble lysere og lysere. Jeg kom til overflaten og tenkte, «jeg overlevde et helikopterkrasj.» Jeg var skremt over at dette hadde skjedd, sa han til CBC i 2009. Den påfølgende havarirapporten fra kanadiske myndigheter viste at flere av helikopterets systemer, deriblant deler av EFS-systemet, ble ødelagt under sammenstøtet med havet.  Det førte til at helikopteret nesten umiddelbart sank til havets bunn. Har reddet liv Andre ganger har flyteelementene bidratt til å redde liv, påpeker Kråkenes. Nettopp det faktum at flyteelementene stort sett har blitt utløst ved ulykker de senere årene, gjør spørsmålet om hva som skjedde utenfor Sotra onsdag kveld i forrige uke viktig, ifølge Kråkenes. – Derfor er også mange overrasket. Jeg vil tro at det er et av de viktigste spørsmålene for Havarikommisjonen å finne svar på.  Forskjell på nødlanding og ulykke Tirsdag mottok Havarikommisjonen den første dataen fra ferdsskriveren fra England. Jobben med å analysere den er i gang, men det er forventet at dette arbeidet vil ta lang tid. Mandag understrekte avdelingsdirektør i luftfartsavdeling til Havarikommisjonen, Kåre Halvorsen, at hvorfor flyteelementene aldri har blitt løst ut er et av de viktigste spørsmålene for dem å finne svar på. – Vi har ikke noen grunn til å si at det er noe feil med flottørene, men vi konstaterer at de ikke er løst ut, sier han til Aftenbladet tirsdag. Han påpeker at flyteelementene først og fremst er tenkt å virke ved en kontrollert nødlanding. – Kommer helikopteret ned på et annet vis, er det per design ikke sagt at de åpner seg, sier han.
Flyteelementene ble ikke utløst ved den nylige helikopterulykken utenfor Sotra. Flyteelementene øker sjansen for overlevelse ved å forhindre at helikopteret synker ved en nødlanding eller krasj på havet. Havarikommisjonen arbeider nå med å analysere data fra helikopterets ferdsskriver for å forsøke å forklare hvorfor flyteelementene ikke ble utløst i den nylige ulykken.